b'\n_START_ARTICLE_\nTribunalele Poporului\n_START_PARAGRAPH_\nTribunalele Poporului, compuse din Tribunalul Poporului din Bucure\xc8\x99ti \xc8\x99i Tribunalul Poporului din Transilvania de Nord (cu sediul la Cluj), au fost dou\xc4\x83 tribunale \xc3\xaenfiin\xc8\x9bate dup\xc4\x83 cel de-al doilea r\xc4\x83zboi mondial de guvernul Rom\xc3\xa2niei, \xc3\xaempreun\xc4\x83 cu Comisia Aliat\xc4\x83 de Control pentru a ancheta prezumtivii criminali de r\xc4\x83zboi, conform art. 14 din Pactul de Armisti\xc8\x9biu cu Rom\xc3\xa2nia. _NEWLINE_Aproximativ 2.700 de cazuri au fost examinate de o comisie care a stabilit c\xc4\x83 existau dovezi suficiente pentru a trimite cca. jum\xc4\x83tate din cazuri la parchet. 668 de inculpa\xc8\x9bi au fost g\xc4\x83si\xc8\x9bi vinova\xc8\x9bi de crime de r\xc4\x83zboi, crime \xc3\xaempotriva p\xc4\x83cii \xc8\x99i crime \xc3\xaempotriva umanit\xc4\x83\xc8\x9bii. _NEWLINE_Tribunalul din Bucure\xc8\x99ti a condamnat 187 de persoane. _NEWLINE_Pe 14 februarie 1946 Tribunalul Poporului \xc3\xae\xc8\x99i reia activitatea prin judecarea procesului Centralei Evreilor, acuzat\xc4\x83 de fi executat ordinele Berlinului \xc8\x99i Gestapoului \xc3\xaen prigonirea evreilor. Pre\xc8\x99edintele completului de judecat\xc4\x83 a fost Al. Voitinovici, iar acuzatori publici A. Schreiber \xc8\x99i M. Mayo. Pe 18 februarie 1946 s-a pronun\xc8\x9bat sentin\xc8\x9ba \xc3\xaen acest proces: V. Isanceanu (\xc3\xaen contumacie) \xc8\x99i Nandor Gingold - munca silnic\xc4\x83 \xc8\x99i degradare civic\xc4\x83 10 ani, N. Grunberg-Wilmann - 20 de ani deten\xc8\x9bie grea; A Grossman-Grozea - 15 ani detentie grea, J. Leon -12 ani. Tuturor li se confisc\xc4\x83 averea._NEWLINE_\xc3\x8en procesul principal, din mai 1946, au fost judeca\xc8\x9bi liderii fostei guvern\xc4\x83ri, \xc3\xaen frunte cu Ion Antonescu (24 de inculpa\xc8\x9bi). Curtea a pronun\xc8\x9bat 13 sentin\xc8\x9be de condamnare la moarte, dintre care 6 in absentia \xc8\x99i neexecutate vreodat\xc4\x83. Din restul de 7 condamn\xc4\x83ri, 3 au fost modificate \xc3\xaen \xc3\xaenchisoare pe via\xc8\x9b\xc4\x83. Ion Antonescu, Mihai Antonescu, Constantin Vasiliu \xc8\x99i Gheorghe Alexianu au fost executa\xc8\x9bi la 1 iunie 1946 \xc3\xaen \xc3\xaenchisoarea Jilava. Ceilal\xc8\x9bi au fost condamna\xc8\x9bi la \xc3\xaenchisoare pe via\xc8\x9b\xc4\x83 sau la termene foarte lungi._NEWLINE_Tribunalul din Cluj \xc8\x99i succesoarele sale au condamnat 481 de persoane: 370 unguri, 83 germani, 26 rom\xc3\xa2ni \xc8\x99i 2 evrei. Tribunalul din Cluj a decis 100 de condamn\xc4\x83ri la moarte, 163 de condamn\xc4\x83ri cu \xc3\xaenchisoare pe via\xc8\x9b\xc4\x83 \xc8\x99i alte sentin\xc8\x9be. _NEWLINE_Un mare num\xc4\x83r dintre cei condamna\xc8\x9bi au fost judeca\xc8\x9bi \xc3\xaen contumacie \xc8\x99i nu \xc8\x99i-au isp\xc4\x83\xc8\x99it niciodat\xc4\x83 pedeapsa (de exemplu, scriitorul maghiar Albert Wass). Unora dintre condamna\xc8\x9bii la pedeapsa capital\xc4\x83 li s-a modificat sentin\xc8\x9ba \xc3\xaen condamnare la \xc3\xaenchisoare pe via\xc8\x9b\xc4\x83. Condamna\xc8\x9bii pentru crime de r\xc4\x83zboi care s-au purtat bine \xc3\xaen \xc3\xaenchisoare au fost printre cei elibera\xc8\x9bi \xc3\xaen baza unui decret din 1950. Restul au fost elibera\xc8\x9bi \xc3\xaentre 1962 \xc8\x99i 1964 prin amnistiere.'